V Bratislave 10.4.2025

**Študentom stredných škôl, ich učiteľom a rodičom**

Vec: Pozvánka na 17. letnú školu chemického a environmentálneho inžinierstva

Náš ústav pripravuje pre študentov posledných **predmaturitných** ročníkov stredných škôl (3. ročník 4-ročného štúdia, septima u 8-ročných gymnázií alebo 4. ročník 5-ročného štúdia) v týždni **od 16. júna do 20. júna 2025 už** **17. ročník** populárno-vzdelávacieho **programu Letná škola chemického a environmentálneho inžinierstva**. Doteraz sa akcie zúčastnilo **vyše** **600** študentov. Účastníci majú zabezpečený celodenný program zahŕňajúci tematické prednášky, 6 laboratórnych prác, odborné exkurzie, výlet na Devín, ako aj spoločenský program.

Viac informácií o letnej škole, programe, aj o našom ústave, je k dispozícii na <https://www.sschi.sk/udalost/17-letna-skola-chemickeho-a-environmentalneho-inzinierstva/>. Krátke komuniké z letnej školy, uskutočnenej v roku 2024, je uvedené na <https://www.sschi.sk/16-letna-skola-chemickeho-a-environmentalneho-inzinierstva/>.

Vďaka podpore Slovenskej spoločnosti chemického inžinierstva (SSCHI) a priemyselných partnerov, majú účastníci hradené ubytovanie v študentskom domove a celodenné stravovanie. Organizačným vedúcim letnej školy je doc. Ing. Miroslav Variny, PhD.

Pracovníci ústavu a pozvaní externisti (absolventi študijného programu) si pripravili pre účastníkov tematicky zamerané prednášky; jednoduchým a názorným spôsobom im objasňujú aplikáciu základných prírodných zákonitostí tak pri výskume v laboratóriu, ako aj v priemyselnej sfére. A to pri zohľadnení všetkých ekonomických, ekologických i bezpečnostných aspektov týchto činností.

Účastníci absolvujú vo výskumných laboratóriách nášho ústavu aj veľmi zaujímavé a pútavé laboratórne práce. Zoznam prác je uvedený na <https://www.sschi.sk/udalost/17-letna-skola-chemickeho-a-environmentalneho-inzinierstva/>. Spolu s učiteľmi a doktorandmi ktorí laboratórne práce vedú, si reálne namerajú údaje na špičkových laboratórnych zariadenia a vyhodnotia svoje výsledky. Účastníci budú pracovať v malých skupinách, spolu vypracujú prezentáciu z jednej z absolvovaných prác ktorú prezentujú v posledný deň letnej školy pred zástupcami ústavu, ako aj priemyselných partnerov. Najlepšie prezentácie budú tak ako každý rok vďaka priemyselným sponzorom ocenené vecnými cenami.

Ak máte záujem o účasť na 17. letnej škole chemického a environmentálneho inžinierstva, **vyplňte priloženú prihlášku a do 1.6.2025 ju vrátane všetkých príloh**

**A.  zašlite oskenovanú** na viliam.rizman@stuba.sk, alebo

**B. zašlite poštou na adresu ústavu** – Letná škola ChEI, ÚChEI FCHPT STU, Radlinského 9, 812 37 Bratislava.

V prípade **A.** prosíme doneste originály dokumentov so sebou na letnú školu.

Tento list aj prihlášku nájdete aj na stránke letnej školy <https://www.sschi.sk/udalost/17-letna-skola-chemickeho-a-environmentalneho-inzinierstva/>. Vyrozumenie o zaradení do letnej školy s organizačnými pokynmi Vám pošleme do 9.6.2025.

S pozdravom

